Lux

***Lux*** (בלטינית: **אור**) הוא אלבום האולפן הרביעי של הזמרת-יוצרת הספרדית רוסליה. האלבום יצא לאור ב-7 בנובמבר 2025, על ידי חברת התקליטים קולומביה רקורדס. הוא מגיע לאחר אלבום האולפן של רוסליה משנת 2022, *[[Motomami]]*.

## רקע והכרזה
לאחר יציאת אלבום האולפן השלישי שלה, *[[Motomami]]* (2022), וסיבוב ההופעות Motomami World Tour, רוסליה שמרה על לוח זמנים עמוס, והופיעה בפסטיבלים של עשרים הופעות ברחבי אמריקה ואירופה ממרץ עד יולי 2023. במרץ 2023, היא הוציאה את המיני-אלבום *[[RR]]* עם ארוסה ראו אלחנדרו. במהלך החודשים שלאחר מכן, היא הוציאה מספר שיתופי פעולה נוספים עם אמנים כמו ביורק, ליסה, קרולינה דוראנטה וראלפי צ'ו.

רוסליה חשפה כי הקליטה את *Lux* במקביל לצילומי העונה השלישית של הסדרה "אופוריה" מבית HBO.

## הפקה וקונספט
האלבום נוצר לאחר עבודה שנמשכה יותר משנתיים. רוסליה תיארה את תהליך הכתיבה וההקלטה כחוויה יצירתית ופילוסופית, המבוססת על סקרנות ורצון להבין תרבויות אחרות דרך השפה. במהלך העבודה היא למדה כיצד לכתוב ולשיר בצורה אותנטית בשפות שאינן שפתה, תוך שימוש בתרגומים, שיחות עם מתרגמים ובדיקת משמעות מילים וחרוזים.

רוסליה תיארה את השירים כמעין פאזל או מבוך, שנבנו בדיוק של מלחין ואינטואיציה של משוררת.

## הרכב
*Lux* הוא יצירה המוגדרת כפופ אוונגרדי קלאסי ויכולה להיות מסווגת כקלאסית מעל לכל.

האלבום שואב השראה ממסורות אופרה ומוזיקה קלאסית לצד סגנונות פופ מודרניים. התזמורת הסימפונית של לונדון משתתפת באלבום, בעיבודים מאת קרוליין שו, זוכת פרס פוליצר, שעבדה בעבר עם קניה וסט. בהפקת האלבום השתתפו רוסליה עצמה יחד עם נואה גולדשטיין ודילן וויגינס. בין האמנים המשתתפים באלבום ניתן למצוא את ביורק, הזמרת הספרדייה סילביה פרס קרוז, הזמרת הפורטוגלית קרמיניו, הזמרת הפלמנקו אסטרייה מורנטה, היוצרת המקסיקנית יאריצה, והאמן איבס טיומור. מקהלת הבנים אסכולניה דה מונסראט ומקהלת החדר פאלו דה לה מוזיקה קטלנה משתתפות אף הן בפרויקט.

רוסליה שרה באלבום ב-13 שפות שונות: ספרדית, קטלאנית, אנגלית, גרמנית, איטלקית, פורטוגזית, אוקראינית, לטינית, סיציליאנית, ערבית, יפנית, סינית/מנדרינית, ואפילו עברית. המעבר בין השפות אינו שרירותי, אלא נובע מהקונספט המרכזי של האלבום: חיי קדושות נשיות (או דמויות מקבילות מתרבויות אחרות). הקדושות הן "חלק ממסגרת ספציפית, תרבות ספציפית ודת ספציפית". כל שפה מגיבה לקדושה ספציפית ומקורה הגאוגרפי/תרבותי, לדוגמה: הרצועה "De Madrugá" כוללת פזמון באוקראינית, בהשראת סיפורה של הקדושה אולגה מקייב, שליטה אוקראינית. השיר "Berghain" משלב גרמנית (בין היתר של מקהלה גרמנית), ומייצג את הקדושה המיסטיקנית הגרמנייה הילדגרד מבינגן. "Focu 'Ranni" מושר בסיציליאנית, בהשראת סיפורה של הקדושה רוסליה מפלרמו , שעל שמה היא קרויה. "Novia Robot" משלב מילים במנדרינית/סינית, ואילו "Porcelana" כולל קטעים בלטינית ויפנית. רוסליה משתמשת בשפות בכדי לגרום לקו השירה לקבל צורות חדשות, כאשר צורת ההגייה הופכת לחלק מהמקצב של המשפט. רוסליה עבדה בשיתוף פעולה הדוק עם מתרגמים מקצועיים כדי לוודא שכל שורה נשמעת טבעית ומתאימה לשירה. עבור רצועת האופרה "Mio Cristo Piange Diamanti", רוסליה סיפרה כי למדה איטלקית במשך שנה שלמה וציינה כי התקשתה במיוחד עם הערבית ב-"La Yugular", אך נהנתה מהמסע.

האלבום נעשה כולו ללא שימוש בבינה מלאכותית, ורוסליה הדגישה כי מדובר ביצירה אנושית לחלוטין.

האלבום מחולק לארבעה "פרקים" כמסורת הקלאסית. התזמור מעניק לאלבום ארכיטקטורה "אנכית" ונושא משקל רב. המיתרים באלבום מתוארים כסוערים כמו אלה של אנטוניו ויוואלדי, וביצועי השירה דרמטיים כמו הקנטטות של קרל אורף. ישנם אזכורים קלאסיים לשירים כמו "החורף" של ויוואלדי ו"מחזור הטבעת" של ריכרד וגנר. "Mio Cristo Piange Diamanti" הוא אריה איטלקית קלאסית שמתוארת כ"יותר ורדי מאשר אשר" וכבלדה מבוססת קלאסית. רוסליה גם נגעה ביצירות כמו נישואי פיגארו של מוצרט ואף באלמנטים מתוך הפוגות של באך.

הגרסה הפיזית של האלבום כוללת 18 שירים, בעוד שהגרסה הדיגיטלית כוללת 15 שירים.

## קבלה ביקורתית

הההערכה הביקורתית של האלבום היא חיובית באופן גורף והוא נתפס כיצירת מופת שוברת גבולות, שאפתנית ופורצת דרך, המציבה את רוסליה ברמה אמנותית נפרדת משאר אמני הפופ.

*Lux* זכה לציונים גבוהים במיוחד בקרב המבקרים. המבקרים הדגישו כי האלבום אינו רק ניסוי, אלא "מניפסט באורך אלבום על הקישוריות ההדדית של העולם, האוניברסליות של המוזיקה והשבר הפנימי, והכוח הטרנספורמטיבי של האמונה". האלבום הוגדר כ"יצירת אוונגרד-פופ קלאסית רבת עוצמה ויצירת מופת". הוא "אופוס שאפתני עד להדהים" ו"עבודת אמנות", ששום כוכבת פופ אחרת לא הייתה יכולה ליצור. רוסליה ממשיכה את מגמת הטרנספורמציה האמנותית הקבועה שלה.

האלבום הוא תגובה ישירה ל"מכת הדופמין המיידית" של המוזיקה המודרנית והוא "אנטי-האזנה קלילה". זהו "נוגדן לצלילים ויראליים ומניומנט של סיפוק מיידי". הבחירה ליצור אלבום זה נתפסת כהוכחה שרוסליה משתמשת בהצלחתה כפלטפורמה ל"חקירה אמנותית אמיתית" במקום רשת ביטחון.

הקלטת האלבום עם התזמורת הסימפונית של לונדון ושירה ב-13 או 14 שפות שונות משלימים את ה"ממד המטא-טקסטואלי" של היצירה. המוזיקה עשירה וסימפונית, והתזמור מתואר כ"נושא את משקל היצירה" במקום לשמש רק כליווי.

המבקרים הדגישו כי *Lux* מאדיר את הכשרתה הקולית הפורמלית של רוסליה ואת טווח הסופרן הצלול שלה. קטעים כמו "Mio Cristo Piange Diamanti" (אריה עכשווית) ו-"Magnolias" זוכים לשבחים על הביצועים "מטריפי המוח" ו"סוחפים הרגשית" שלה. האלבום אינו רק "קרוסאובר קלאסי", אלא "סינתזה של כל מה שקדם לו". רוסליה משלבת אוונגרד קלאסי עם רגאטון, דמבו ופלמנקו מסורתי. יצירות כמו "Berghain" (אופרת פופ פוסט-מודרנית) תוארו כבין הסינגלים "היפים והמדהימים של השנה".

המבקרים הסכימו כי *Lux* דורש מהמאזין לעבוד קשה, והוא מציע תמורה בדמות "חוויה מסחררת ובלתי ניתנת להשוואה". הוא נפתח "כמו קתדרלה שנפתחת עם רדת החשיכה". עם זאת, לצד השבחים, עלו גם ביקורות נקודתיות. המבקר אנתוני פנטנו טען כי האלבום נופל בחלק מכתיבת השירים והרעיונות הקונספטואליים שלו. הוא הרגיש שחלק ממבני השירים "קצרים מדי" או "מצומצמים וערוכים" באופן מתודולוגי כדי להתאים לקהל פופ חסר סבלנות. פנטנו הציע כי רוסליה אולי "הפחיתה את רמת הקושי" בחלק מהרצועות, ככל הנראה מחשש לניכור מאזינים שעלולים להירתע מקטעים שאפתניים יותר כמו "Berghain".

התקיים ויכוח בנוגע לשאלה האם *Lux* נחשב למוזיקה קלאסית. מבקרים מסוימים דחו את "Berghain" כ"קיטש מוזיקלי חדש", אך רוב המבקרים דחו את ה"גייטקיפינג", וטענו כי המטרה היא להשיג תחושה אמנותית, בלי קשר לתווית.

### רשימות סוף שנה
אף על פי שהאלבום *Lux* יצא בסוף שנת 2025, האלבום נכלל במספר רשימות שפרסמו גופי תקשורת שונים לסיכום האלבומים הטובים ביותר לשנת 2025. בפרט, המגזינים האינדפנדנט, אנטרטיינמנט ויקלי, *[[BBC]],* ו-*[[Consequence]]* הכלילו את האלבום במקום הראשון ברשימתם. גם השירים מתוך האלבום הצליחו להתברג ברשימות סוף-שנה של ארגונים ומגזיני תרבות רבים.

## רשימת רצועות

;הערות
* "Focu 'Ranni", "Jeanne" ו-"Novia Robot" זמינים בלעדיים למהדורות הפיזיות של האלבום. בנוסף, אורכו של "Dios Es un Stalker" הוא 2:10 במהדורות הדיגיטליות של האלבום, והוא מופיע בגרסה שונה וללא הבית האחרון, מה שמביא את האורך ל-49:27

## מיקומי שיא

## נתוני מכירות

## סיבוב הופעות

ב-4 בדצמבר 2025 רוסליה הכריזה על סיבוב ההופעות העולמי *Lux Tour 2026*, שהוא סיבוב ההופעות הגדול ביותר בקריירה שלה עד כה. הסיבוב כולל 42 הופעות ב-17 מדינות באירופה, אמריקה הצפונית ואמריקה הדרומית, והוא מתקיים כחלק מקידום האלבום.

סיבוב ההופעות ייפתח ב-16 במרץ בליון, צרפת, ויכלול מופעים מרכזיים בפריז, ציריך, מילאנו, מדריד, ליסבון, ברצלונה, אמסטרדם, אנטוורפן, קלן וברלין. בהמשך יעבור הסיבוב לארצות הברית וקנדה, עם הופעות בערים מרכזיות כגון מיאמי, אורלנדו, בוסטון, טורונטו, ניו יורק, שיקגו, יוסטון, לאס וגאס, לוס אנג'לס, סן דייגו ואוקלנד. בחודשים יולי-ספטמבר יתקיים לג דרום-אמריקאי, עם הופעות בקולומביה, צ'ילה, ארגנטינה, ברזיל ומקסיקו, ויסתיים ב־3 בספטמבר בסן חואן, פוארטו ריקו.

## היסטוריית יציאות לאור

## קישורים חיצוניים
* 

* 

## הערות שוליים

קטגוריה:אלבומי רוסליה
קטגוריה:אלבומים באנגלית
קטגוריה:אלבומים בספרדית
קטגוריה:אלבומי פופ
קטגוריה:אלבומי חברת קולומביה רקורדס